Príloha č. 5
Informácia 
o realizácii opatrení na prehĺbenie pozitívnych účinkov zmeny systému dávok v hmotnej núdzi na niektoré skupiny obyvateľstva

	Cieľom Návrhu opatrení na prehĺbenie pozitívnych účinkov zmeny systému dávok v hmotnej núdzi na niektoré skupiny obyvateľstva, ktorý vláda Slovenskej republiky schválila dňa 25. februára 2004 uznesením č. 165 je zvyšovať motiváciu občanov v hmotnej núdzi zlepšiť si sociálnu situáciu vlastným pričinením, motivovať zamestnávateľov  na vytváranie nových pracovných miest zamestnávaním znevýhodnených skupín nezamestnaných občanov, zabezpečiť aktiváciu občanov v hmotnej núdzi, zvyšovať informovanosť občanov o možnostiach  vyplývajúcich zo zákona o službách zamestnanosti a potláčať a predchádzať možnosti úžery. 
Predmetným uznesením zároveň  vláda Slovenskej republiky uložila ministrovi práce, sociálnych  vecí a rodiny v spolupráci s ministrami zainteresovaných rezortov v termíne do 5.3.2004 predložiť informáciu o realizácii prijatých opatrení.  

Realizácia opatrení
1.	Valorizácia aktivačného príspevku 
 Návrh: Valorizovať aktivačný/ochranný príspevok pre poberateľov dávok z 1000 Sk na 1500 Sk mesačne 
Gestor: MPSVR SR
Realizácia: 
Ministerstvo práce, sociálnych vecí a rodiny Slovenskej republiky pripravilo návrh, ktorým sa navrhuje zvýšiť aktivačný príspevok a ochranný príspevok poskytovaný podľa zákona č. 599/2003 Z. z. o pomoci v hmotnej núdzi a o zmene a doplnení ďalších zákonov v znení zákona č. 5/2004 Z. z. na 1500 Sk mesačne. Predpokladaná účinnosť novely zákona je 1.4.2004
 
2.	Preventívne kroky voči úžere 
Návrh: Identifikovať obce/komunity, kde je mimoriadne vysoký výskyt úžery a cielene využívať možnosť častejšieho vyplácania dávok alebo osobitného príjemcu; zabezpečiť prítomnosť polície pri preberaní dávok; zaviesť odmenu/príspevok pre osobitného príjemcu na náklady spojené s vykonávaním tejto činnosti. Cez osobitného príjemcu vyplácať celú alebo časť dávky v naturáliách. 
Gestor: MPSVR SR + MV SR (identifikácia obcí/komunít, kde sa vo veľkom rozsahu vyskytuje úžera)
Realizácia: 
V regiónoch, v ktorých je podozrenie z úžery, je najvhodnejším preventívnym riešením realizovať výplatu dávky v hmotnej núdzi a príspevkov cez obce ako osobitného príjemcu. Táto forma sa realizovala aj v minulosti, ale len v ojedinelých prípadoch. V súčasnosti prebehli rokovania s obcami v Prešovskom kraji a v Košickom kraji, z ktorých je zatiaľ predbežne 72 ochotných vykonávať funkciu osobitného príjemcu. MPSVR SR pripravuje výnos o poskytovaní dotácií na výkon osobitného príjemcu dávok v hmotnej núdzi a metodiku aplikácie výnosu v praxi s cieľom podporiť personálne zabezpečenie tejto agendy. Obec na túto činnosť v spolupráci s úradom práce, sociálnych vecí a rodiny môže už v súčasnosti  využiť aj aktiváciu nezamestnaných občanov.  
Tam, kde v uvedených regiónoch nebude možné zabezpečiť poskytovanie dávky  prostredníctvom osobitného príjemcu,  výplata dávky sa bude realizovať v mesiaci minimálne trikrát. V tejto súvislosti dňa 8.3.2004 Ústredie práce, sociálnych vecí a rodiny rokovalo so Slovenskou poštou o dodatku k dohode o výplate sociálnych dávok. Taktiež správca informačného systému v tomto smere upravuje program. Prvá výplata týmto spôsobom môže byť realizovaná v apríli 2004.
Na základe informácií získaných Policajným zborom bolo v tomto roku zaznamenaných dvanásť prípadov trestnej činnosti úžery podľa § 253 ods. 1 Trestného zákona, ktorú páchali Rómovia v rámci rómskej komunity. Celková zadokumentovaná výška finančného prospechu úžerníkov predstavuje takmer 8,9 mil. Sk. Identifikovaných  bolo deväť obcí, kde k tejto trestnej činnosti dochádza. Najvyšší výskyt prípadov úžery bol zaznamenaný v okrese Michalovce (4 obce) a v okrese Komárno (3 obce). Najvyššia koncentrácia úžerníkov na obec bola zaznamenaná v okrese Poprad v obci Liptovská Teplička.
S cieľom detailnejšej identifikácie podozrivých osôb v obciach/komunitách s vysokým počtom výskytu trestnej činnosti úžery, bol spracovaný a schválený Prezídiom Policajného zboru Projekt boja proti trestnej činnosti úžery. Na základe projektu sú stanovené úlohy pre službu poriadkovej polície, aby zabezpečovala v čase vyplácania sociálnych dávok na miestach ich vyplácania verejný poriadok, ochranu života, zdravia a majetku občanov.
Z dlhodobého hľadiska pri riešení uvedenej problematiky bude zo strany Policajného zboru nadviazaná a rozvinutá spolupráca s Úradom splnomocnenkyne vlády Slovenskej republiky pre rómske komunity, ako aj s mimovládnymi organizáciami a inštitúciami spolupracujúcimi s rómskymi komunitami.
 
3.	Bonus pre organizátorov väčších aktivačných projektov + rozšírenie výdavkov hraditeľných z verejných prostriedkov 
Návrh: zmeniť metodiku výpočtu príspevku pre organizátorov aktivačných projektov tak, aby sa osobitne zohľadňovali veľké projekty (nad 100 ľudí). 
Gestor: MPSVR SR
Realizácia:
	Ústredie práce, sociálnych vecí a rodiny vypracovalo samostatný projekt, ktorého cieľom je zvýšenie zainteresovanosti tých obcí, právnických osôb alebo fyzických osôb, ktoré zaradia do aktivačnej činnosti viac ako 100 uchádzačov o zamestnanie prostredníctvom poskytovania príspevku na zakúpenie nevyhnutného pracovného náradia. Podľa uvedeného projektu budú úrady práce, sociálnych vecí a rodiny týmto subjektom poskytovať príspevok vo výške 300 Sk na zakúpenie nevyhnutného pracovného náradia na jedného uchádzača o zamestnanie formou zálohovej platby vo výške 80 % z celkovej stanovenej výšky príspevku. Projekt sa začne realizovať v marci t.r. 

4.	Zvýšiť motiváciu zamestnať dlhodobo nezamestnaného s osobitným znevýhodnením 
Návrh: ak sa zamestnávateľ zaviaže zamestnať podľa §50 zákona o službách zamestnanosti dlhodobo nezamestnaného vedeného v evidencii viac ako 24 mesiacov, zabezpečí úrad práce, sociálnych vecí a rodiny nad rámec nárokovateľnej dotácie podľa §50 vzdelávanie dlhodobo nezamestnaného pred nástupom k zamestnávateľovi na základe výberu zamestnávateľa do hodnoty 10 000 Sk.
Gestor: MPSVR SR
   Realizácia:
	Na zabezpečenie realizácie tohto opatrenia vypracuje Ústredie práce, sociálnych vecí a rodiny do 20. marca 2004 osobitné metodické usmernenie pre úrady práce, sociálnych vecí a rodiny. Na financovanie vzdelávania a prípravy pre trh práce dlhodobo nezamestnaných evidovaných viac ako 24 mesiacov budú použité prostriedky z Národného projektu č. 3 – Vzdelávanie a príprava nezamestnaných pre trh práce, ktorý začali úrady práce, sociálnych vecí a rodiny realizovať od februára 2004. Osobitné metodické usmernenie sa začne uplatňovať od 1.4.2004.

5.	Riešiť špecificky dospelé deti prostredníctvom dôrazu na použitie absolventských praxí 
Návrh: rozšíriť v novele zákona o službách zamestnanosti príspevok na absolventskú prax na všetkých uchádzačov o zamestnanie do 25 rokov, rozšíriť definíciu absolventskej praxe v zákone (za absolventskú prax by sa považovala aj účasť na aktivačnej činnosti) a zvýšiť výšku paušálneho príspevku poskytovaného absolventovi školy počas vykonávania absolventskej praxe z 1 000 Sk na 1 500 Sk mesačne a zvážiť odstránenie limitu dĺžky vykonávania absolventskej praxe na 6 mesiacov.
Gestor: MPSVR SR
Realizácia:
	Ministerstvo práce, sociálnych vecí a rodiny SR vypracovalo návrh novely zákona č. 5/2004 Z. z. o službách zamestnanosti na rozšírenie § 51, podľa ktorého za absolventskú prax bude možné považovať aj získavanie alebo prehlbovanie odborných zručností alebo praktických skúseností všetkými uchádzačmi o zamestnanie do 25 rokov veku bez ohľadu na to, či ukončili sústavnú prípravu na povolania a bez ohľadu na to, či už pracovali nepretržite aspoň 6 mesiacov. Návrh zároveň obsahuje zvýšenie výšky paušálneho príspevku poskytovaného počas absolventskej praxe z 1 000 Sk na 1 500 Sk mesačne a odstraňuje        6-mesačný limit dĺžky vykonávania absolventskej praxe. Namiesto 6-mesačného limitu dĺžky vykonávania absolventskej praxe určuje jej týždenný rozsah na 20 hodín týždenne. Predpokladaná účinnosť je 1. apríla 2004.

6.	Dôsledne uplatňovať nový balík sociálnych zákonov 
Návrh: Nové sociálne zákony umožňujú nezamestnaným a sociálne odkázaným zlepšiť svoju sociálnu situáciu, ak aktívne pristupujú k riešeniu svojej situácie a ešte viac, ak si hľadajú zamestnanie. Je nedostatočné povedomie o možnostiach, ako si pomôcť. Preto za najdôležitejšiu úlohu možno považovať:
-        zvýšiť informovanosť nezamestnaných a sociálne odkázaných o možnostiach zlepšenia svojej situácie
-      zabezpečiť plnú schopnosť úradov umožniť nezamestnaným a sociálne odkázaným využívať možnosti dané zákonom
Gestor: MPSVR SR
 Realizácia:
	Riešené metodickým usmerňovaním úradov práce, sociálnych vecí a rodiny a zabezpečením zvýšenej informovanosti nezamestnaných občanov v hmotnej núdzi o možnostiach zlepšenia svojej sociálnej situácie zapojením sa do aktivačnej činnosti. Od apríla 2004 budú úrady práce, sociálnych vecí a rodiny:
1.	v mesačných intervaloch, resp. podľa skutočnej ponuky miest na vykonávanie aktivačnej činnosti, prípadne aj týždenne navštevovať obce s prevažujúcou rómskou komunitou a rómske osady a informovať ich obyvateľov, ktorí sú uchádzačmi o zamestnanie poberajúcimi dávku v hmotnej núdzi, o
-	možnosti vykonávania aktivačnej činnosti,
-	subjektoch, v ktorých môžu aktivačnú činnosť vykonávať,
2.	vyhľadávať subjekty na vykonávanie aktivačnej činnosti a absolventskej praxe pre uchádzačov o zamestnanie,
3.	informovať každého uchádzača o zamestnanie do 25 rokov veku, ktorého je možné považovať za absolventa školy podľa § 52 ods. 2 zákona č. 5/2004 Z. z. o službách zamestnanosti v znení zákona č. .../2004 Z. z., o možnosti a podmienkach vykonávania absolventskej praxe najmä v rámci
-	informačnej a poradenskej činnosti úradov práce, sociálnych vecí a rodiny,
-	odbornej poradenskej činnosti,
-	disponibility a periodicity návštev uchádzačov o zamestnanie na úradoch práce, sociálnych vecí a rodiny,
-	aktivít uvedených v bode1.
	Informovanosť občanov sa realizuje aj prostredníctvom tlačového odboru Ministerstva práce, sociálnych vecí a rodiny Slovenskej republiky (napr. tlačová beseda dňa 4.3.2004) a odboru komunikácie s verejnosťou Ústredia práce, sociálnych vecí a rodiny (napr. tlačová beseda dňa 5.3.2004).

7.	Stredné školy - výrazné posilnenie sociálnych štipendií žiakov stredných škôl a ich hmotného zabezpečenia 
Návrh: vydať urýchlene novú vyhlášku MŠ SR v tejto oblasti
Gestor: MŠ SR + MPSVR SR
 Realizácia:
	Ministerstvo školstva SR v spolupráci s Ministerstvom práce, sociálnych vecí a rodiny SR pripravuje novelu vyhlášky č. 88/1984 Zb. o poskytovaní štipendií žiakom stredných škôl, podľa ktorej bude mať nárok na štipendium každý žiak, ktorého rodine sa poskytuje pomoc v hmotnej núdzi (cca 28 000 žiakov). Výška štipendia bude závislá od prospechu žiaka (do 2,0 a nad 2,0) v diferencovanej výške 1000 Sk alebo 800 Sk. Navrhovaná účinnosť je 1. mája 2004.	Vzhľadom na možnosti financovania z ESF, Ministerstvo školstva SR vypracuje národný projekt na pokrytie týchto výdavkov s účinnosťou taktiež od 1. mája 2004. Zároveň bude upravený Doplnok Programu SOP Ľudské zdroje.

8.	Základné školy – strava a školské pomôcky v školách v oblastiach s vysokým percentom detí v hmotnej núdzi 
Návrh: poskytnúť základným školám, ktoré navštevuje významné % detí v hmotnej núdzi, prostriedky na zabezpečenie stravovania, školských pomôcok a zdravotnej starostlivosti alebo počas prechodného obdobia max. 2 mesiacov poskytnúť jednorazový príspevok rodičom na výdavky súvisiace so školskou dochádzkou detí
Gestor: MŠ SR + MPSVR SR
 Realizácia:
	Ministerstvo práce, sociálnych vecí a rodiny Slovenskej republiky pripravuje výnos na dotáciu obcí na poskytovanie stravy (desiata a obed) a nákup školských potrieb pre  deti v predškolských zariadeniach a školách. Dotácia sa bude poskytovať v dvoch formách, a to
a.	pre všetky deti navštevujúce predškolské zariadenie a pre deti plniace povinnú školskú dochádzku, ak v predškolskom zariadení alebo v škole je najmenej 70 % detí z rodín, ktorým sa poskytuje pomoc v hmotnej núdzi, alebo
b.	individuálne pre deti navštevujúce predškolské zariadenie a pre deti plniace povinnú školskú dochádzku, ktoré žijú v rodinách, ktorým sa poskytuje pomoc v hmotnej núdzi.
	Financovanie dotácií z výnosu sa zabezpečí z finančných prostriedkov, ktoré sú v rozpočtovej kapitole MPSVR SR. Ako pomôcku pre realizáciu výnosu ministerstvo pripravuje pre úrady práce, sociálnych vecí a rodiny, obce a školy metodický návod. 
 
9.	Cenová štruktúra utilít – voda, plyn, elektrina, 
Návrh: Prerokovať s URSO (Úrad pre reguláciu sieťových odvetví) úpravu zálohových platieb tak, aby neprekročili reálne zvýšenie cien utilít (voda, plyn, elektrina).
Gestor:  MH SR + MPSVR SR + MF SR
Realizácia:
Ministerstvo hospodárstva Slovenskej republiky v spolupráci s Ministerstvom práce, sociálnych vecí a rodiny SR zabezpečí, aby zálohové platby sa zvyšovali úmerne k zvyšovaniu cien energií.

10.	Zvýšiť prístup k preplácaniu cestovných nákladov pri hľadaní práce 
Návrh: podniknúť kroky na zabezpečenie väčšej informovanosti o príspevku; zabezpečiť reálny prístup obyvateľov osád k príspevku napr. prostredníctvom návštevy zamestnancov úradov práce, sociálnych vecí a rodiny v osadách alebo zabezpečiť administráciu cez obce; alebo v prípade nevyhnutnosti zvážiť zmenu vyhlášky k zákonu o službách zamestnanosti, pokiaľ ide o sumy, ktoré sa preplácajú
Gestor: MPSVR SR

 Realizácia:
	Na zvýšenie informovanosti uchádzačov o zamestnanie o možnosti čerpania náhrady časti cestovných výdavkov, ktoré súvisia s absolvovaním vstupného pohovoru alebo výberového konania u zamestnávateľa podľa § 32 ods. 10 písm. d) zákona č. 5/2004 Z. z. o službách zamestnanosti a náhrady časti cestovných výdavkov súvisiacich s účasťou uchádzača o zamestnanie na aktivitách určených v individuálnom akčnom pláne na podporu pracovného uplatnenia uchádzačov o zamestnanie podľa § 43 ods. 7 zákona č. 5/2004 Z. z. o službách zamestnanosti Ústredie práce, sociálnych vecí a rodiny zabezpečí, aby úrady práce, sociálnych vecí a rodiny od marca 2004:
a)	V rámci informačnej a poradenskej činnosti a odborných poradenských služieb informovali
-	uchádzačov o zamestnanie vedených v evidencii uchádzačov o zamestnanie o ich nárokoch na náhradu časti cestovných výdavkov, ktoré im vzniknú v súvislosti so sprostredkovaním zamestnania,
-	novo zaevidovaných uchádzačov o zamestnanie o nárokoch na príspevky v rámci aktívnych opatrení na trhu práce pri ich zaradení do evidencie,
-	poberateľov dávky v hmotnej núdzi o ich nárokoch na príspevky v rámci aktívnych opatrení na trhu práce.
b)	Zaviedli do svojej praxe pravidelné informačné dni o nárokoch na príspevky na aktívne opatrenia na trhu práce a o možnostiach účasti Rómov v projektoch a programoch priamo v rómskych osadách. Na tento účel budú úrady práce, sociálnych vecí a rodiny využívať špeciálne vyškolených sociálnych terénnych pracovníkov.
	Ministerstvo práce, sociálnych  vecí a rodiny SR upraví vyhlášku, ktorou sa vykonáva zákon č. 5/2004 Z. z. o službách zamestnanosti (§ 32, ods. 10 písm. d) tak, aby sa preplácali výdavky na cestovné prevyšujúce sumu 100 Sk (pôvodne 250 Sk) 
11.	Represívne kroky voči úžere 
Návrh: aktívne potierať úžeru najmä využívaním ustanovení Trestného zákona o nedovolenom podnikaní, úžere a krátení dane a aktívnou ochranou svedkov
Gestor: MV SR
 Realizácia:
	Na základe analýzy získaných informácií Policajný zbor využíva, a aj naďalej bude využívať všetky zákonné prostriedky pre elimináciu trestnej činnosti úžery, ale aj inej trestnej činnosti s ňou súvisiacej. Konanie úžerníkov vždy posúdi z hľadiska všetkých do úvahy prichádzajúcich trestných činov a využije pritom všetky inštitúty Trestného poriadku a iných všeobecne záväzných právnych predpisov. Policajný zbor, ako štátny orgán zabezpečujúci kontrolu kriminality, sa vždy snaží zabezpečovať ochranu osôb poškodených trestnými činmi, alebo ktoré boli ich svedkami, a preto vždy skúma, či sú zákonné dôvody pre využitie inštitútov ich ochrany (utajený svedok, ohrozený svedok, chránený svedok).
 
12.	Fond sociálneho rozvoja 
Návrh: urýchliť nábeh Fondu sociálneho rozvoja tak, aby sa čo najskôr rozbehli komunitné partnerstvá na riešenie sociálnej inklúzie a začala sa práca s obyvateľmi osád na najnižšej úrovni
Gestor: MPSVR SR
Realizácia:
Fond sociálneho rozvoja – nástroj na financovanie malých projektov formou grantov  vznikol k 1.3.2004.  Projekty Fondu sa zameriavajú na pomoc sociálne slabším a zraniteľným skupinám , ktorým umožňujú aktívne sa zúčastniť na vlastnom rozvoji. Fond bude pôsobiť v troch základných oblastiach, a to: 1. Ekonomický rozvoj a rozvoj zamestnanosti; 2. Fyzická infraštruktúra a verejné a sociálne služby; 3. Sociálne služby. Svoju činnosť začína riešením úloh v 1. oblasti. 

13. Nájsť riešenie na zapojenie občanov z rómskych osád v rámci zalesňovacích prác, čistenia lesov a budovania environmentálnej infraštruktúry.
Gestor: MŽP SR + MP SR + MPSVR SR
Realizácia:
	Ministerstvo práce, sociálnych vecí a rodiny SR sa dňa 26. februára 2004 dohodlo s Ministerstvom pôdohospodárstva SR, Ministerstvom životného prostredia SR, Združením miest a obcí Slovenska a s Ústredím práce, sociálnych vecí a rodiny na rozšírení vykonávania aktivačnej činnosti pre uchádzačov o zamestnanie o činnosti spojené s čistením lesov od drevenej hmoty, približovaním haluziny a prípadným vykonávaním ďalších činností podľa miestnych potrieb. Súčasne bolo dohodnuté, že časť nazbieraného materiálu bude môcť byť využitá pre potreby obce, prípadne komunity. Dňa 3. marca 2004 sa uskutočnila na Ministerstve pôdohospodárstva Slovenskej republiky koordinačná porada, na ktorej zástupcovia lesníckych podnikov a organizácií boli vyzvaní na kvantifikáciu pracovných príležitostí v miestach ich pôsobnosti a na informovanie miest a obcí o takýchto príležitostiach. Organizátori týchto prác budú viesť evidenciu o osobách zúčastnených na takýchto prácach a lesnícke podniky a organizácie budú pravidelne informovať Ministerstvo pôdohospodárstva Slovenskej republiky o objeme vykonaných prác.
	Na zabezpečenie rovnakého postupu všetkých úradov práce, sociálnych vecí a rodiny Ústredie práce, sociálnych vecí a rodiny vypracovalo vzor „Dohody o rozšírení aktivačnej činnosti na práce spojené s čistením lesa“, ktorú dňa 10. marca 2004 zaslalo všetkým úradom práce, sociálnych vecí a rodiny a uložilo im, aby začali organizovať aktivačnú činnosť pre uchádzačov o zamestnanie poberajúcich dávku v hmotnej núdzi v spolupráci s obcami od 15. marca 2004.
	Nad rámec tohto opatrenia Ministerstvo pôdohospodárstva Slovenskej republiky uvažuje s možnosťou vykonávania aktivít v rámci sezónnych prác v poľnohospodárstve – kosenie buriny, údržba poľných ciest, čistenie trvalých trávnych porastov od náletov lesných drevín a pod. na základe dohôd medzi obcami a podnikateľskými subjektami v poľnohospodárstve.
	V záujme čistoty terminológie, Ministerstvo práce, sociálnych vecí a rodiny SR navrhuje, aby z opatrenia boli vyňaté zalesňovacie práce, ktoré majú podnikateľský charakter a nekorešpondujú s charakterom menších obecných služieb.